[{"text_idx": "#000006", "text": "Leima mo\u0303te vapustas mind, sest teema pakub mullegi suurt huvi, vo\u0303ib-olla teeb ka muret. Loojana on keeruline orienteeruda ta\u0308napa\u0308eva maailmas, kus tagasisidest on saanud igapa\u0308evaelu va\u0308ltimatu osa: oleme sellega harjunud ja saame selle kaudu pidevalt teavet, kas see, mida teeme, on o\u0303ige. Puutume kokku nii paljuga, samal ajal nii piskuga, sealhulgas muusikas. Muusika u\u0308mbritseb meid igal pool: poes ma\u0308ngib taustaks selle na\u0308dala vo\u0303i kuu populaarseim mixtape, ta\u0308naval kostab kokteilibaarist drum\u2019n\u2019bass\u2019i ning autogagi raatsivad va\u0308hesed so\u0303ita vaikuses. Enamjaolt tarbitakse seda, mis ka\u0308tte satub vo\u0303i mida sisse so\u0308o\u0308detakse. Sellega harjutakse ning uuega kohanemine no\u0303uab energiat, mida jagub lugematute argimurede ko\u0303rval va\u0308hestel. Popmuusika on kujunenud oskuslikult viimistletud disainkaubaks, klassikaline elitaristide o\u0303htuta\u0308iteks, nu\u0308u\u0308dismuusika liigkeeruliseks. \u201eEks probleem on mingil ma\u0308a\u0308ral ka selles, millist muusikat inimene vajab. Kaasaegne inimene ko\u0303rge elutempo ja rohke to\u0308o\u0308 ja tegevuse juures vaevalt et vajab va\u0308ga keerukat muusikat. Ja meie muusika on sageli u\u0308lepingutatult keerukas,\u201c2 on nentinud Aarne Ma\u0308nnik, kui temalt pa\u0308riti 1970ndatel uue muusika kitsa ringi kohta. Valitakse ka\u0308ttesaadavaim ning hoitakse sellest kinni. Kuulaja ta\u0308helepanu on kujunenud omaette kaubaks. Kui kuulata Youtube\u2019is vo\u0303i Spotifys Ariana Grande ja Justin Bieberi lugu \u201eStuck with U\u201c vo\u0303i Beethoveni u\u0308heksandat, siis tehisintellekti valem ta\u0308ieneb ning edaspidi kuuled vaid sellesarnast. Facebook hakkab soovitama lehti, mida laikida, ja gruppe, millega liituda. A\u0308a\u0308rmiselt ho\u0303lbus on oma ma\u0308tta otsa ja\u0308a\u0308da ning muu kohta o\u0308elda \u201ema ei saa aru\u201c vo\u0303i \u201esee pole muusika\u201c."}]